### Beslutningstema

I denne sag godkender Socialudvalget til en revideret Strategi for Plejefamilieområdet.

### Historik

Ønsket om en strategi, der sætter den fremtidige retning på plejefamilieområdet, har været centralt i Socialudvalgets arbejde på det specialiserede børnesociale område siden 2021, hvor Strategi for Plejefamilieområdet blev en realitet. Strategien blev understøttet af puljemidler fra Socialudvalget for at effektuere strategiens indsatsområder.

Strategi for Plejefamilieområdet 2021 - 2024 indeholder fire fokusområder: Rekruttering og fastholdelse, plejebørnenes trivsel, uddannelse og opkvalificering af plejefamilierne og tæt samarbejde med plejefamilierne. Strategien blev evalueret på Socialudvalgets møde den 12. september 2023.

Da strategien løber til og med 2024, er der igangsat en revidering af strategien. På en sommerbrunch den 20. august 2024 med [adresse] plejefamilier samt familieplejekonsulenter og andre fagfolk, blev der givet input til revisionen. Familieplejekonsulenterne er desuden efterfølgende inddraget i et gruppeinterview.

På Socialudvalgets møde den 13.august 2024 var en temadrøftelse om tendenser på anbringelsesområdet herunder familieplejeområdet. De indkomne input fra drøftelsen samt fra sommerbrunchen blev drøftet på Socialudvalgets politiske styregruppemøde den 1. oktober 2024.

### Sagsfremstilling

Viden og udfordringer som baggrund for en revideret strategi

Barnets lov sætter gode rammer for at anbragte børn og unge oplever kontinuitet i anbringelsen, så de vokser op i stabilitet og tryghed. Loven indrammer også, at barnet kender sit ophav og så vidt muligt bevarer kontakten til sin familie og netværk under anbringelsen.

I Tønder Kommune er ambitionen, at børn og unge der ikke kan bo hjemme, så vidt muligt anbringes i en plejefamilie. Danske undersøgelser peger på at anbragte børn i plejefamilier på alle parametrer klarer sig bedre end børn anbragt på børne- og ungehjem.

Tønder Kommune er blandt de kommuner i landet, der anbringer flest børn og unge i plejefamilier. På landsplan er 61% af alle anbringelser i en plejefamilie, hvor det i Tønder Kommune er 80 %.

Der er dog en række udfordringer på plejefamilieområdet, som en revideret strategi for plejefamilier kan være med til at imødegå. Blandt andet:

* Gennemsnitsalderen for plejefamilierne var i 2021 på landsplan 54 år og i Tønder Kommune 55,2 år.
* I hele [adresse] er 93 % af plejefamilierne par og 98,2 % af de almindelige plejefamilier er etniske danskere. Til sammenligning bor og lever flere voksne personer i [adresse] alene end som par og næsten 10 % af den danske befolkning har en anden etnisk baggrund en dansk. \*Kilde Danmarks Statistik.
* I lighed med andre kommuner er det i Tønder Kommune, svært at finde og rekruttere plejefamilier. Særligt er det svært at finde yngre plejefamilier.

I relation til plejebørnene klarer anbragte børn sig generelt dårligere i skolen og færre tager 9. klasses afgangsprøve. Der er dog forskel på anbringelsesformen:

* Adopterede børn og børn i netværkspleje klarer sig bedst i uddannelse og job.
* Børn anbragt i plejefamilie klarer sig bedre end børn anbragt på børne- og ungehjem.
* 10 – 15 % af børnene anbragt i plejefamilie tager ikke 9. klasses afgangseksamen.
* 45 % af børn anbragt på børn- og ungehjem tager ikke 9. klasses afgangseksamen. Kilde anbragte børn i [adresse] VIVE 2024.

Social- og Boligstyrelsen, har på baggrund af indsamlet viden, udgivet fem anbefalinger til den gode anbringelse, som kan være med til at danne rammen om et godt børneliv.

De fem anbefalinger er:

* Understøt tilknytning til dagtilbud, skole, uddannelse og fritidsjob.
* Understøt adgang til sociale fællesskaber uden for anbringelsesstedet.
* Vedligehold og støt relationen til det nære netværk, familie og venner.
* Skab kontakt til voksne på anbringelsesstedet i trygge og hjemlige rammer.
* Styrk barnets eller den unges forståelse af eget ophav og egen historie.

Viden og udfordringer indgår som en del af den reviderede Strategi for Plejefamilieområdet.

Den reviderede strategi

Den reviderede strategi indeholder fire indsatsområder:

* Plejebørnenes trivsel og læring
* Rekruttering, fastholdelse og samarbejde med plejefamilierne
* Uddannelse og opkvalificering af plejefamilierne
* Familie, netværk og civilsamfundet

Der er i strategien for hvert indsatsområde indsat en række fokusområder, der skal arbejdes med for at indsatserne lykkes. Strategien er vedlagt som bilag.

### Indstilling Fagchefen for Børn- Familie- og Ungeindsatsen indstiller,

|  |  |
| --- | --- |
| at | den reviderede strategi godkendes, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Socialudvalget, 5. november 2024, pkt. 6:

Indstillingen anbefales.

Beslutning fra Økonomiudvalget, 21. november 2024, pkt. 10:

Indstillingen anbefales.

### Beslutning

Indstillingen godkendt.